U-I-47/08
Natisni
Opravilna št.:
U-I-47/08
Datum odločitve:
10. 4. 2008
ECLI:
ECLI:SI:USRS:2008:U.I.47.08
Akt:
Zakon o zasebnem varovanju (Uradni list RS, št. 126/03 in 102/07) (ZZasV), 40. čl., 1 in 2. al. 1. odst. 41. čl. in 2. odst. 41. čl.
Izrek:
Pobuda za začetek postopka za oceno ustavnosti 40. člena, prve in druge alineje prvega odstavka 41. člena in drugega odstavka 41. člena Zakona o zasebnem varovanju (Uradni list RS, št. 126/03 in 102/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
G7, družba za varovanje d. o. o., Trzin
Datum vloge:
6. 3. 2008
Vrsta odločitve:
sklep
Vrsta rešitve:
zavrženje
Dokument:
US28069
Dokument v PDF obliki:
U-I-47-08.pdf
107 KB
Prenesite datoteko
U-I-47/08-4
10. 4. 2008
SKLEP
Ustavno sodišče je v postopku za preizkus pobude družbe G7, d. o. o., Trzin, ki jo zastopa Jaka Blagne, odvetnik v Ljubljani, na seji 10. aprila 2008
sklenilo:
Pobuda za začetek postopka za oceno ustavnosti 40. člena, prve in druge alineje prvega odstavka 41. člena in drugega odstavka 41. člena Zakona o zasebnem varovanju (Uradni list RS, št. 126/03 in 102/07) se zavrže.
Obrazložitev
1. Pobudnica zatrjuje, da so 40. člen, prva in druga alineje prvega odstavka 41. člena in drugi odstavek 41. člena Zakona o zasebnem varovanju (v nadaljevanju ZZasV) v neskladju z 2. členom, z drugim odstavkom 14. člena, s tretjim in četrtim odstavkom 15. člena, z 22. členom, s 74. členom in 155. členom Ustave.
2. Pobudnica utemeljuje pravni interes z zatrjevanjem, da je družba, ki opravlja storitve zasebnega varovanja. Ministrstvo za notranje zadeve naj bi zoper pobudnico že vodilo postopek odvzema licence na podlagi izpodbijanih zakonskih določb. Pobudnica je pobudi priložila kopijo vabila Ministrstva za notranje zadeve v upravnem postopku odvzema licence za opravljanje dejavnosti zasebnega varovanja. Zaradi opisane ureditve in uvedbe postopka za odvzem licence naj pobudnica ne bi mogla več nastopati v postopkih javnih naročil, kjer naj bi morala podati izjavo, da ni v postopku odvzema dovoljenja za opravljanje dejavnosti. S tem naj bi bil pravni interes pobudnice neposreden in konkreten.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07).
4. Pristojni organ odvzame licenco z upravno odločbo (41. člen ZZasV). Zoper odločbo Ministrstva za notranje zadeve, ko bo ta izdana, bo imela pobudnica na voljo sodno varstvo pred Upravnim sodiščem. Šele po izčrpanju vseh pravnih sredstev pa bo lahko hkrati z ustavno pritožbo na Ustavno sodišče vložila tudi pobudo za presojo ustavnosti ZZasV.  Glede na to, da pobudnica predhodne izčrpanosti pravnih sredstev ni izkazala, ni podan pravni interes za presojo izpodbijanega predpisa. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo s petimi glasovi proti trem. Proti so glasovali sodnica Klampfer in sodnika Ribičič in Zobec.
Jože Tratnik
Predsednik